道過成蹊菴偶成舊風一篇
作者：白玉蟾
朝代：宋

paragraphs: 笑把青藜出武夷，不辭千里訪幽奇。
吐吞風月一壺酒，拈弄溪山萬首詩。
道過星河駭雙目，萬竈清煙纏華屋。
老巖峭拔森翠屏，大江東去流蒼玉。
樵人弛薪指似予，中有玉洞藏仙都。
樓閣參差美輪奐，神仙隠顯知有無。
夕陽掛樹暮山紫，行行到此欲脫屣。
門前三徑綠苔深，浩蕩春風醉桃李。
子然放步成蹊菴，其一仙翁樂笑談。
蒼髯綠鬢兩眸碧，霞標芝宇清巖巖。
青牛人去幾千載，源流尚有玄孫在。
身裏蓬萊十二樓，杖頭雲水三千界。
大隠從來只市廛，年來教法况蕭然。
先生駐錫廬山下，混俗和光四十年。
琅庭琛館五雲起，五湖四海來如蟻。
天下三百六十洲，未見堂宇高於此。
自非先生真棟梁，安能玄閫顔輝光。
煙簑雨笠捘入門，琴佩劍履充其堂。
先生何年創丹室，寶篆灰寒門牖密。
明窗浄几一爐香，何人會此真消息。
先生何日結草廬，讀盡丹臺紫府書。
有時瞑目坐蒲團，閑即汲水澆園蔬。
妙南老人畫真迹，一枝薜荔纏寒碧。
莫問當年老沈翁，先生默契真端的。
竹鎖菴邊煉藥臺，鷓鴣啼得百花開。
歸去武夷向人說，也曾親詣同原來。
先生此功與此德，不須語句碑諸石。
銘在諸人肺腑間，聞者欲見不可得。
斬新花竹舊煙霞，十洲三島共一家。
有人問著長生事，默默無言指落花。
璚山道人懶成趣，勉强搜索此數句。
明朝鐵笛吹一聲，直入千山萬山去。